
PËR  DËNIMIN ME GJOBË Të “CEZ SHPËRNDARJA” SHA PËR SHKELJET E KONSTATUARA LIDHUR ME MOSZBATIMIN NGA ANA E SAJ Të VENDIMEVE 
TË ERE-S

Në mbështetje të nenit 9 dhe nenit 64 pika “ç” të ligjit nr.9072, datë 22.5.2003 “Për sektorin e energjisë elektrike”, të ndryshuar, Bordi i Komisionerëve të Entit Rregullator të Energjisë (ERE), në mbledhjen e tij të datës 15.11.2010, pasi shqyrtoi relacionin e Drejtorisë Juridike dhe Mbrojtjes së Konsumatorit, mbi dënimin me gjobë të “CEZ shpërndarja” sh.a. për shkeljet e konstatuara lidhur me moszbatimin nga ana e saj të vendimeve të ERE-s, si dhe u njoh me pretendimet e shoqërisë “CEZ shpërndarja” sh.a. (prezent në mbledhje), të pasqyruara dhe në procesverbalin bashkëlidhur këtij vendimi,

Vendosi:

1. Dënimin me gjobë në shumën 350 000 lekë të shoqërisë “CEZ shpërndarja” sh.a. “Për moszbatim të kushteve të përcaktuara në licencë dhe konkretisht të pikës 3.1, të licencës për aktivitetin e furnizimit publik me pakicë të energjisë elektrike”.
2. Të gjitha faturimet e kryera nga ana e “CEZ shpërndarje” sh.a. ndaj klientëve familjarë dhe jofamiljarë, me emërtimin “Dëm ekonomik” apo “Energji e pamatur” pas hyrjes në fuqi të ligjit nr.9997, datë 22.9.2008, janë të paligjshme. 
3. Ngarkohet Drejtoria Juridike dhe Mbrojtjes së Konsumatorit të njoftojë “CEZ shpërndarjen” për këtë vendim.
Ky vendim hyn në fuqi menjëherë.
Ky vendim botohet në Fletoren Zyrtare.
KRYETARI I ERE-s
 Bujar Nepravishta
